བཙན་བྱོལ་བོད་པའི་སྤྱི་ཚོགས་ནང་གཞུང་འབྲེལ་མ་ཡིན་པའི་ཚོགས་པ་མང་པོ་ཞིག་ཡོད་པ་དང་།ཚོགས་པ་དེ་དག་གི་རྒྱུན་ལས་དང་ཚོགས་མི་སྤྱིའི་འབྲེལ་བ་དང་ནུས་ཤུགས་ཀྱི་ཆ་ནས་སྐབས་རེ་ཡོད་པ་དང་སྐབས་རེ་མེད་པ་ལྟ་བུའི་མཐོང་ཚུལ་ཞིག་དུས་རྒྱུན་མིག་མདུན་དུ་ཡོད།བོད་ཀྱི་གཞོན་ནུ་ལྷན་ཚོགས་དང་།བོད་ཀྱི་བུད་མེད་ལྷན་ཚོགས།བོད་ཀྱི་དགུ་བཅུ་གསུམ་ལས་འགུལ་ཚོགས་པ།བོད་རྒྱལ་ཡོངས་མང་གཙོ་ཚོགས་པ།དབུས་གཙང་ཆོལ་ཁ་དང་།མདོ་སྨད་ཆོལ་ཁ།མངའ་རིས་སྤྱི་མཐུན་ཚོགས་པ་སོགས་ཀྱི་རྒྱུན་ལས་ནི་ཚོགས་ཆེན་གྱི་སྐབས་སུ་འདེམས་ཀྱི་ཡོད།མདོ་ཁམས་ཆུ་བཞི་སྒང་དྲུག་གི་དབུས་རྒྱུན་ལས་ཀྱང་སྔོན་མ་ལམ་སྲོལ་འདི་ལྟར་ཡིན་ཡང་།བར་ལམ་ནས་ནང་ཁུལ་རྩོད་རྙོག་མང་དག་ཅིག་བྱུང་ནས་ཕྱི་ལོ་༢༠༠༡ལོར་རྒྱལ་ཡོངས་འོས་བསྡུའི་ལམ་ནས་དབུས་རྒྱུན་བདམས་པ་ནས་བཟུང་།དབུས་རྒྱུན་རྣམས་རྒྱ་བལ་འབྲུག་གསུམ་དང་ཕྱི་རྒྱལ་ཡུལ་གྲུ་ཁག་བཅས་བཙན་བྱོལ་བོད་མི་གནས་སྡོད་བྱེད་ཡུལ་གྱི་ས་ཁུལ་ཡོངས་རྫོགས་ནས་འོས་འདེམས་བྱེད་བཞིན་ཡོད།